b'\n_START_ARTICLE_\nGrindhval\n_START_SECTION_\nBeskrivelse\n_START_PARAGRAPH_\nGrindhvalen er en stor melonhodet delfinart som er svart eller m\xc3\xb8rkegr\xc3\xa5 i fargen med et lysere omr\xc3\xa5de bak en sigdformet ryggfinne plassert relativt langt cranialt (mot hodet). Hannene er betydelig st\xc3\xb8rre enn hunnene; omkring 4\xe2\x80\x937,6 m lang og opp mot 3\xc2\xa0800 kg, mot hunnenes 3\xe2\x80\x935,6 m og 1\xc2\xa0800 kg. Nyf\xc3\xb8dte kalver m\xc3\xa5ler omkring 1,9 m._NEWLINE_Grindhvalen har lange sveiver som utgj\xc3\xb8r omkring 20 prosent av kroppslengden. Grindhval kan kun forveksles med sin fetter kortsveivet grindhval (Globicephala macrorhynchus), men denne er mer utbredt i tropiske og tempererte farvann.\n_START_SECTION_\nUtbredelse\n_START_PARAGRAPH_\nGrindhvaler ser ut til \xc3\xa5 trives best p\xc3\xa5 relativt dypt vann. Arten har en sirkumantarktisk utbredelse p\xc3\xa5 den s\xc3\xb8rlige halvkule (til 68\xc2\xb0S), men arten finnes ogs\xc3\xa5 i tempererte og polare str\xc3\xb8k av Nord-Atlanteren, samt i den vestlige halvparten av Middelhavet og i Svartehavet. Tidligere var arten ogs\xc3\xa5 \xc3\xa5 finne vest i det nordlige Stillehavet._NEWLINE_I nordomr\xc3\xa5dene er arten spesielt tallrik rundt Gr\xc3\xb8nland og Island, og er ikke uvanlig \xc3\xa5 se i Norge.\n_START_SECTION_\nAtferd\n_START_PARAGRAPH_\nGrindhvalen har sesongmessige vandringer som gjenspeiler hvor favorittbyttet, blekksprut (prim\xc3\xa6rt) og makrell, ferdes. Arten er sv\xc3\xa6rt sosial og og danner sosiale strukturer som kan minne om spekkhoggerens. Typiske flokker teller 10\xe2\x80\x9350 dyr, av og til opp mot 100 dyr. B\xc3\xa5ndene mellom dyra er s\xc3\xa5 sterke, at om ett av dem strander, vil flere f\xc3\xb8lge etter. Arten er derfor utsatt for s\xc3\xa5kalt \xc2\xabmassestranding\xc2\xbb._NEWLINE_De sv\xc3\xa6rt aktive grindhvalene kan dykke i opp mot ti minutter og til dybder ned mot 600 m. Som andre tannhvaler bruker dyra ekkolokalisering til \xc3\xa5 orientere seg med, herunder til \xc3\xa5 fange byttedyr med._NEWLINE_Hunnene blir kj\xc3\xb8nnsmodne n\xc3\xa5r de blir cirka 7 \xc3\xa5r gamle, hannene n\xc3\xa5r de blir 12 \xc3\xa5r. Paringen foreg\xc3\xa5r normalt i februar\xe2\x80\x93mars. Hunnen er drektig i cirka 15\xe2\x80\x9316 m\xc3\xa5neder. Kalven dies i opp mot 20 m\xc3\xa5neder og tilbringer tiden samen med mora til den er cirka 2 \xc3\xa5r gammel._NEWLINE_Pilot whale calls_NEWLINE_Problemer med \xc3\xa5 lytte til denne filen? Se Hjelp:Multimedia.\n_START_SECTION_\nFangst\n_START_PARAGRAPH_\nI tidligere tider ble grindhvalene jaget inn p\xc3\xa5 grunt vann og avlivet, men i dag er denne jaktformen bare i bruk p\xc3\xa5 F\xc3\xa6r\xc3\xb8yene. Arten er fredet p\xc3\xa5 Svalbard og i andre norske farvann.'